Sparkvöllurinn við Þelamerkurskóla var vígður á föstudaginn . Völlurinn var byggður sumarið 2007 og var að mestu tilbúinn í október um haustið . Helstu verkþættir við völlinn voru unnir af Malar - og efnissölunni Björgum ehf. , Ásgeiri Hallgrímssyni , pípulagningameistara , og Girði ehf . Axel Grettisson , oddviti Arnarneshrepps , gerði grein fyrir byggingu vallarins , þakkaði styrktaraðilum fyrir stuðninginn við bygginguna og óskaði nemendum skólans og íbúum á skólasvæðinu , sem nær yfir Arnarneshrepp og Hörgárbyggð , til hamingju með sparkvöllinn . Vignir Már Þormóðsson , stjórnarmaður í KSÍ , flutti ávarp og fagnaði hversu vel hefði tekist til með byggingu sparkvallarins , eins og raunar annars staðar á landinu . Nú eru komnir alls 111 sparkvellir , dreifðir um allt land . Loks óskaði hann krökkunum í Þeló og öðru heimafólki til hamingju með glæsilegan völl . Formleg opnun sparkvallarins fór fram með borðaklippingu , sem Anna Lind Logadóttir í 1. bekk og Arnór Ingi Helgason í 2. bekk sáu um . Síðan afhenti Guðlaugur Gunnarsson , starfsmaður útbreiðslunefndar KSÍ , nemendum Þelamerkurskóla fullan poka af boltum . Vallarráð skólans tók við boltunum . Í því eru fulltrúar 5. - 10. bekkja , þau Ásta Magnea Einarsdóttir , Ágúst Heiðar Hannesson , Sigmar Valdimarsson , Karl Stefánsson , Linda Líf Harðardóttir og Brynjar Logi Magnússon . Að lokum fór vígsluleikur vallarins fram . Hann var milli liða þar sem blandað hafði verið saman aldurshópum og kynjum . Arnór Ingi Helgason og Anna Lind Logadóttir klippa á borða Vallarráð tekur við boltapoka , ráðsmenn f.v. : Ásta Magnea Einarsdóttir , Ágúst Heiðar Hannesson , Sigmar Valdimarsson , Karl Stefánsson , Linda Líf Harðardóttir og Brynjar Logi Magnússon